**ΕΝΗΜΕΡΩΤΙΚΟ ΣΗΜΕΙΩΜΑ ΠΡΟΓΡΑΜΜΑΤΟΣ**

**Σας ενημερώνουμε ότι οι ξένες σειρές που θα μεταδοθούν, στη ζώνη των 18:00, έχουν ως εξής:**

**ΠΕΜΠΤΗ 18/11/2021**

**18:00 «ΤΖΕΪΝ ΕΪΡ» (JANE EYRE)**  **(E)****Κ8 GR live streaming**

**Δραματική μίνι σειράς εποχής 4 επεισοδίων, παραγωγής BBC 2006.**

**Σκηνοθεσία:** Σουζάνα Γουάιτ.

**Πρωταγωνιστούν:** Τόμπι Στίβενς, Ρουθ Γουίλσον, Φραντσέσκα Άνις, Λορέιν Όσμπορν, Παμ Φέρις, Τάρα Φιτζέραλντ, Άινταν ΜακΆρντλ, Τιμ Γκούντμαν, Άρθουρ Κοξ, Ντάνιελ Πίρι, Κριστίνα Κόουλ.

Έχουν περάσει 170 χρόνια από την εποχή που η **Σαρλότ Μπροντέ** έγραψε τη νουβέλα που λάτρεψε το κοινό.

Στην τηλεοπτική της προσαρμογή, που έγινε το 2006 από τη **Σάντι Ουέλς,** δημιουργήθηκε μια μίνι σειρά τεσσάρων ωριαίων επεισοδίων, παραγωγής BBC, όπου βλέπουμε, μέσα από τον χαρακτήρα της Τζέιν Έιρ, να καταδεικνύεται πώς η αξιοπρέπεια, η δύναμη του χαρακτήρα και η πίστη σε κάποιο ιδανικό μπορούν να υπερπηδήσουν τα εμπόδια και να υπερνικήσουν τις δυσκολίες.

Η μίνι σειρά κέρδισε τρία Bραβεία EMMY και προτάθηκε για άλλα έξι, κέρδισε μία Χρυσή Σφαίρα και ήταν υποψήφια για το Bραβείο της Καλύτερης Ηθοποιού, κέρδισε ένα Bραβείο BAFTA, ενώ ήταν υποψήφια για άλλα τρία, μεταξύ των οποίων και αυτό της Καλύτερης Ηθοποιού και τέλος προτάθηκε για τρία βραβεία US Satellite, για το βραβείο Καλύτερης Μίνι Σειράς, Καλύτερου και Καλύτερης Ηθοποιού.

Η εφημερίδα «Guardian» έγραψε για τη μίνι σειρά: «... είναι υπέροχη, παρόλο που η ουσία δεν θυσιάστηκε για το στυλ... Διακρίνουμε δύο εξαιρετικές ερμηνείες, του Τόμπι Στίβενς στον ρόλο του φλογερού και εκκολαπτόμενου Ρότσεστερ και της Ρουθ Γουίλσον στον ρόλο μιας αδέξιας, αμήχανης, αλλά αθόρυβα αποφασιστικής Τζέιν Έιρ».

**Γενική υπόθεση:** Η Τζέιν Έιρ μένει ορφανή και αναγκάζεται να εγκατασταθεί στο σπίτι του αδελφού της μητέρας της. Όταν εκείνος πεθαίνει, μένει στα χέρια μιας γυναίκας σκληρής που έχει να φροντίσει τα δικά της παιδιά, τα οποία δεν φέρονται καθόλου καλά στο κορίτσι. Σε ηλικία δέκα ετών, πηγαίνει αναγκαστικά σε ορφανοτροφείο. Και εκεί οι καταστάσεις που αντιμετωπίζει είναι πολύ δύσκολες. Μεγαλώνει και γίνεται δασκάλα. Πηγαίνει να εργαστεί σε έναν πύργο, όπου αναλαμβάνει την ανατροφή ενός κοριτσιού. Ετοιμάζεται να παντρευτεί τον ιδιοκτήτη του πύργου, όταν ένα τρομερό μυστικό ακυρώνει το γάμο. Φεύγει κρυφά σε άσχημη ψυχολογική και σωματική κατάσταση, βρίσκει καταφύγιο σε ένα άλλο σπίτι και αφήνει πίσω της το παρελθόν.

**Επεισόδιο 1ο.** Η ορφανή Τζέιν Έιρ μένει στο σπίτι του αδελφού της μητέρας της. Από την πρώτη στιγμή αισθάνεται ότι δεν ανήκει εκεί και τα ξαδέλφια της κάνουν ό,τι μπορούν για να μην έχει την παραμικρή αμφιβολία. Σε ηλικία δέκα ετών αναγκάζεται να πάει σε ορφανοτροφείο. Και εκεί οι συνθήκες είναι άθλιες. Η Τζέιν Έιρ καταφέρνει να επιβιώσει. Οκτώ χρόνια μετά, προσλαμβάνεται ως παιδαγωγός σε έναν πύργο. Το περιβάλλον είναι ψυχρό, αλλά το ζεστό καλωσόρισμα της οικονόμου τη βοηθά να ξεκινήσει τα μαθήματα με τη ζωηρή και πεισματάρα μαθήτριά της. Η Τζέιν Έιρ είναι ακούραστη και συνεχίζει να ονειρεύεται ότι θα καταφέρει να ξεφύγει και να ταξιδέψει. Συναντά τον ιδιοκτήτη του πύργου και εργοδότη της, τον κύριο Ρότσεστερ, και τον γοητεύει με το πνεύμα της. Μέσα από τις ατέλειωτες συζητήσεις που κάνουν μαθαίνει την ιστορία της μαθήτριάς της. Αρχίζει να γοητεύεται από τον εργοδότη της, τον Ρότσεστερ, και να αισθάνεται τον πύργο σπίτι της. Κάποια νύχτα ακούει φωνές από τον διάδρομο και βήματα. Ακολουθώντας τον ήχο φτάνει στο δωμάτιο του Ρότσεστερ, βλέπει το κρεβάτι τυλιγμένο στις φλόγες και τον ίδιο να αντιμετωπίζει θανάσιμο κίνδυνο.

**Επεισόδιο 2ο.** Η Τζέιν Έιρ καταφέρνει να σώσει τη ζωή του Ρότσεστερ και τον βοηθά να σβήσουν τη φωτιά. Καθώς περιμένει στο δωμάτιό του κοιτάζει από το παράθυρο και βλέπει ότι κατευθύνεται προς τον Βόρειο Πύργο. Όταν εκείνος επιστρέφει του λέει ότι ξύπνησε όταν άκουσε παράξενες φωνές κι ένα απόκοσμο γέλιο. Υποπτεύεται ότι ήταν η Γκρέις Πουλ. Εκείνος δεν το αρνείται. Το επόμενο πρωί ο Ρότσεστερ φεύγει και η Τζέιν Έιρ απογοητεύεται. Ο Ρότσεστερ επιστρέφει και διοργανώνει μια δεξίωση. Μεταξύ των καλεσμένων είναι και η λαίδη Ίνγκραμ μαζί με την κόρη της Μπλανς, η οποία κατά γενική ομολογία ταιριάζει απόλυτα με τον Ρότσεστερ. Κι ενώ συμβαίνουν όλα αυτά, ένας επισκέπτης από μακριά έρχεται να ταράξει τα νερά. Τη νύχτα όλος ο πύργος ξυπνά από ουρλιαχτά. Ο Ρότσεστερ καταφέρνει να ηρεμήσει τα πνεύματα, αλλά η Τζέιν αντιλαμβάνεται ότι κάτι πολύ κακό συμβαίνει, όταν βλέπει το αίμα να τρέχει από το τραυματισμένο του χέρι. Ο Ρότσεστερ ζητεί τη βοήθεια της Τζέιν και πηγαίνουν μαζί στον Βόρειο Πύργο, όπου ο περίεργος επισκέπτης έχει δεχθεί σφοδρή επίθεση που μοιάζει να έχει γίνει από άγριο ζώο. Η Τζέιν μένει μαζί του μέχρι να φέρει γιατρό ο Ρότσεστερ και ακούει φοβερό θόρυβο από την άλλη πλευρά της πόρτας. Την επομένη, ο επισκέπτης φεύγει μαζί με τον γιατρό και ο Ρότσεστερ προσπαθεί να καλύψει την κατάσταση. Άσχημα νέα φτάνουν για την Τζέιν. Η θεία της είναι ετοιμοθάνατη και τη ζητεί. Η Τζέιν πρέπει να φύγει, παρά τα όσα λέει ο Ρότσεστερ ότι την έχει ανάγκη για να τον βοηθήσει τώρα που κινδυνεύει. Καθώς απομακρύνεται από τον πύργο, η Τζέιν βλέπει τον Ρότσεστερ και την Μπλανς να κάνουν βόλτα με τα άλογα και αναρωτιέται τι μπορεί να συμβεί κατά την απουσία της.

**ΠΑΡΑΣΚΕΥΗ 19/11/2021**

**18:00 «ΤΖΕΪΝ ΕΪΡ» (JANE EYRE)**  **(E)****Κ8 GR live streaming**

**Δραματική μίνι σειράς εποχής 4 επεισοδίων, παραγωγής BBC 2006.**

**Επεισόδιο 3ο.** Η Τζέιν Έιρ επιστρέφει στο σπίτι όπου πέρασε τα παιδικά της χρόνια και βλέπει πώς έχουν εξελιχθεί οι ζωές των τριών εξαδέλφων της. Η θεία της παραληρεί, αλλά σε ένα διάλειμμα πνευματικής διαύγειας ομολογεί ότι πριν από τρία χρόνια έλαβε επιστολή από τον θείο της Τζέιν, τον Τζον Έιρ που ζει στη Μαδέρα. Ήθελε να υιοθετήσει την κοπέλα και να την κάνει κληρονόμο του. Η θεία της το κράτησε μυστικό και του απάντησε ότι η Τζέιν έχει πεθάνει.

Πίσω στον πύργο, η λαίδη Ίνγκραμ ελπίζει ότι ο Ρότσεστερ θα κάνει πρόταση γάμου στην κόρη της Μπλανς, όμως η συμπεριφορά του Ρότσεστερ δεν είναι η αναμενόμενη. Η Τζέιν επιστρέφει στον πύργο μετά τον θάνατο της θείας της, όπου το κυρίαρχο θέμα είναι ο γάμος του Ρότσεστερ με την Μπλανς. Κάτω από περίεργες συνθήκες η Τζέιν ομολογεί τα συναισθήματά της στον Ρότσεστερ και δέχεται την πρόταση γάμου που της κάνει. Από την επόμενη κιόλας μέρα, διάφορα περίεργα συμβάντα την προβληματίζουν και την τρομάζουν. Τη μέρα του γάμου αποκαλύπτεται ένα τρομερό μυστικό που προκαλεί ανατροπές.

**Επεισόδιο 4ο (τελευταίο).** Η Τζέιν περιπλανιέται στους βάλτους απένταρη και πεινασμένη. Όταν πέφτει κάτω αποκαμωμένη, εμφανίζεται ένα αμυδρό φως κάπου μακριά. Μια φτωχή οικογένεια την περιθάλπει και τη βοηθά να συνέρθει. Στο μυαλό της έρχονται εικόνες από τις απέλπιδες προσπάθειες του Ρότσεστερ να την πείσει να μείνει. Οι μέρες περνούν, η Τζέιν συνέρχεται σιγά-σιγά, ακολουθεί τους ρυθμούς της ζωής μαζί με την οικογένεια που τη φιλοξενεί και δέχεται την πρόταση να διδάξει σε ένα σχολείο για άπορα κορίτσια. Περνάει έτσι ένας χρόνος. Το σχολείο και η ζωή της έχουν πάρει τον δρόμο τους, όταν φτάνει η επιστολή ενός δικηγόρου που αναζητεί την Τζέιν, επειδή ο θείος της πέθανε και την άφησε κληρονόμο του. Η Τζέιν μοιράζεται την κληρονομιά της μ’ αυτούς που τη φιλοξένησαν και όταν καλείται να πάρει αποφάσεις για το μέλλον ακούει το πρόσταγμα της καρδιάς της. Γιατρεύει και γιατρεύεται από τις πληγές του παρελθόντος και καταφέρνει να αποκτήσει τη δική της οικογένεια.

**ΔΕΥΤΕΡΑ 22/11/2021**

**18:00 «ΕΜΑ» (EMMA) (Ε) Κ8 GR live streaming**

**Ρομαντική σειρά εποχής 4 επεισοδίων, που βασίζεται στο κλασικό μυθιστόρημα της Τζέιν Όστεν, παραγωγής Αγγλίας (BBC / WGBH) 2009.**

**Σκηνοθεσία:** Τζιμ Ο’ Χάνλον («Mutual Friends», «House of Saddam»).

**Σενάριο–διασκευή:** Σάντι Γουέλτς («Our Mutual Friend», «Jane Eyre», «North, South»).

**Πρωταγωνιστούν:** Ρομόλα Γκαράι, Μάικλ Γκάμπον, Τζόνι Λι Μίλερ, Τζόντι Μέι, Ρόμπερτ Μπάτχερστ, Ταμσίν Γκρεγκ.

**Βραβεία:** Βραβείο Prime time EMMY καλύτερου Hairstyling για μίνι σειρά.

**Υποψηφιότητες:** Υποψήφια για Χρυσή Σφαίρα καλύτερης ηθοποιού (Ρομόλα Γκαράι)  σε μίνι σειρά.

***Η προξενήτρα βρήκε τον δάσκαλό της;***

**Γενική υπόθεση:** Η Έμα Γούντχαουζ, φαίνεται να τα έχει όλα: έναν αξιαγάπητο πατέρα για τον οποίο νοιάζεται, φίλους, καθώς και ένα σπιτικό. Αλλά η Έμα έχει μία τρομερή συνήθεια: το προξενιό. Δεν μπορεί ν’ αντισταθεί να βρίσκει ταίρια στους γνωστούς της, προκαλώντας όμως αναστάτωση και κυρίως, παραμελώντας τα δικά της αισθήματα.

**Επεισόδιο 1ο.**Η πλούσια, ανεξάρτητη και καλοπροαίρετη Έμα Γούντχαουζ δεν αισθάνεται την ανάγκη να παντρευτεί η ίδια, αλλά τίποτα δεν την ευχαριστεί περισσότερο από το να προξενεύει τους γύρω της. Από τη στιγμή που πάντρεψε τις στενές της φίλες, ασχολείται με την όμορφη Χάριετ Σμιθ με σκοπό να την κάνει συμπαίκτρια και σύμμαχό της. Πείθει τη Χάριετ ότι παραείναι καλή για το μνηστήρα της, τον κτηματία Ρόμπερτ Μάρτιν και την ενθαρρύνει να κοιτάξει πιο ψηλά. Αλλά ο στενός οικογενειακός φίλος κ. Νάιτλι προειδοποιεί την Έμα ότι αυτές οι παρεμβάσεις της θα προκαλέσουν μεγάλα βάσανα -και στον Ρόμπερτ και στη Χάριετ. Η Έμα αρνείται να ακούσει και ο κ. Νάιτλι γίνεται έξαλλος με το πείσμα της.

**Επεισόδιο 2ο.**Η Έμα συνεχίζει τις απόπειρές της να παντρέψει τη Χάριετ με τον κ. Έλτον, εφημέριο του Χάιμπερι. Παρόλο που η ίδια δεν ενδιαφέρεται για γάμο, της κινεί το ενδιαφέρον ο μυστηριώδης και απόμακρος Φρανκ Τσόρτσιλ, τον οποίο ελπίζει να γνωρίσει για πρώτη φορά στη χριστουγεννιάτικη γιορτή του χωριού. Ο Φρανκ δεν εμφανίζεται και αντ’ αυτού η Έμα υφίσταται το ενοχλητικό και ανεπιθύμητο φλερτ του κ. Έλτον. Λίγες εβδομάδες αργότερα, το κουτσομπολιό του χωριού επικεντρώνεται στην άφιξη της νεαρής Τζέιν Φέρφαξ και ενός μεγάλου πιάνο που της έστειλε κάποιος κρυφός θαυμαστής. Η Έμα αρνείται να πιστέψει ότι ο κ. Νάιτλι θα μπορούσε να είναι ο κρυφός θαυμαστής. Αποκλείεται να είναι αυτός, ε;

**ΤΡΙΤΗ 23/11/2021**

**18:00 «ΕΜΑ» (EMMA) (Ε) Κ8 GR live streaming**

**Ρομαντική σειρά εποχής 4 επεισοδίων, που βασίζεται στο κλασικό μυθιστόρημα της Τζέιν Όστεν, παραγωγής Αγγλίας (BBC / WGBH) 2009.**

**Επεισόδιο 3ο.**Η Έμα πειράζει τον κ. Νάιτλι για την Τζέιν, αλλά δεν του παίρνει κουβέντα! Στο μεταξύ, ο Φρανκ και η Έμα οργανώνουν χορό και η Έμα αναρωτιέται μήπως είναι ερωτευμένη μαζί του. Παρόλο που πέρασε υπέροχα στο χορό του χωριού, αποφασίζει πως όχι. Έχοντας οριστικά εγκαταλείψει τα προξενιά, η Έμα αισθάνεται εγκλωβισμένη και βαριεστημένη. Ο κ. Νάιτλι προτείνει ημερήσια εκδρομή στο Μποξ Χιλ για αλλαγή σκηνικού και προσωρινή απόδραση. Λέει επίσης στην Έμα ότι υποψιάζεται πως ο Φρανκ και η Τζέιν είναι ερωτευμένοι κρυφά. Η Έμα απορρίπτει την ιδέα –μπορεί προσωπικά να εγγυηθεί για την αδιαφορία του Φρανκ προς την Τζέιν– και αυτό πληγώνει τον Νάιτλι, με την αδιαφορία της Έμα προς τον ίδιο.

**Επεισόδιο 4ο (τελευταίο).**Έπειτα από μια καταστρεπτική μέρα στο Μποξ Χιλ, όλοι αναγκάζονται να αντιμετωπίσουν ζητήματα της καρδιάς. Αυτό που ξεκίνησε ως ημέρα διασκέδασης εξελίσσεται σε ημέρα πόνου για όλους στην εκδρομή στο Μποξ Χιλ. Τα πράγματα χειροτερεύουν δραματικά όταν, ενοχλημένη από τον Φρανκ, η Έμα συμπεριφέρεται πολύ άσχημα και προσβάλλει τη δεσποινίδα Μπέιτς. Την κατσαδιάζει ο Νάιτλι και συνειδητοποιεί ότι η συμπεριφορά της ήταν επαίσχυντη. Προσπαθεί να τα μπαλώσει με την Τζέιν και τη δεσποινίδα Μπέιτς, αλλά η Τζέιν δεν θέλει να τη δει, παρόλο που η δεσποινίς Μπέιτς της λέει ότι η Τζέιν δέχτηκε τη δουλειά της γκουβερνάντας και έκλαιγε όλη νύχτα. Στο μεταξύ, ο Νάιτλι πηγαίνει να μείνει με τον αδερφό του στο Λονδίνο – θα λείπει για λίγο. Όταν πεθαίνει η αυταρχική θεία του Φρανκ, οι Γουέστον περιμένουν ότι θα κάνει πρόταση γάμου στην Έμα, αλλά οι πράξεις του πυροδοτούν μια σειρά από γεγονότα που σοκάρουν την Έμα και την κάνουν να συνειδητοποιήσει κάτι που ήταν ολοφάνερο από καιρό…

**ΤΕΤΑΡΤΗ 24/11/2021**

**18:00 «ΛΟΓΙΚΗ ΚΑΙ ΕΥΑΙΣΘΗΣΙΑ» (SENSE AND SENSIBILITY) (Ε) Κ8 GR live streaming**

**Δραματική, ρομαντική μίνι σειρά εποχής τριών επεισοδίων, που βασίζεται στο κλασικό μυθιστόρημα της Τζέιν Όστεν, παραγωγής Αγγλίας (BBC) 2008.**

**Σκηνοθεσία:** Τζον Αλεξάντερ.

**Σενάριο:** Άντριου Ντέιβις (βραβευμένος με ΕΜΜΥ «Pride and Prejudice», «Bleak House», «Little Dorit»,  «Mr. Selfridge»).

**Πρωταγωνιστούν:** Τσάριτι Γουέικφιλντ, Χάτι Μοράχαν, Ντέιβιντ Μόρισεϊ, Ντόμινικ Κούπερ, Τζάνετ ΜακΤιρ, Λίντα Μπάσετ, Λούσι Μπόιντον, Μαρκ Γουίλιαμς, Κλερ Σκίνερ, Μαρκ Γκάτις.

**Γενική υπόθεση:** Η σειρά μάς μεταφέρει στη συντηρητική Αγγλία του 19ου αιώνα και αφηγείται την ιστορία μιας μητέρας και των τριών κοριτσιών της, οι οποίες μετά το θάνατο του συζύγου και πατέρα τους Χένρι Ντάσγουντ, πρέπει να εγκαταλείψουν τις ανέσεις μιας αρχοντικής έπαυλης -την οποία κληρονομεί ο γιος του από τον προηγούμενο γάμο του- και να ζήσουν πιο φτωχικά σ’ ένα πολύ λιγότερο εντυπωσιακό οίκημα.

Εκεί, οι δύο μεγαλύτερες αδελφές θα περάσουν διάφορες ερωτικές δοκιμασίες και θα πρέπει να συνδυάσουν τη λογική και την ευαισθησία, ώστε να διαχειριστούν σωστά τα οικονομικά και συναισθηματικά τους προβλήματα.

**Βραβεία & Υποψηφιότητες:**

\* Βραβείο καλύτερης ηθοποιού (Χάτι Μοράχαν) στο Διεθνές Τηλεοπτικό Φεστιβάλ της Σαγκάης 2008.

**Υποψήφια για:**

\* Βραβείο BAFTA καλύτερης πρωτότυπης μουσικής για τηλεόραση.

\* Βραβείο ΕΜΜΥ Ζώνης Υψηλής Τηλεθέασης (EMMY Primetime) καλύτερης πρωτότυπης δραματικής μουσικής σύνθεσης σε μίνι σειρά, τηλεταινία ή ειδικό πρόγραμμα.

\* Βραβείο ΕΜΜΥ Ζώνης Υψηλής Τηλεθέασης (EMMY Primetime) καλύτερης φωτογραφίας για μίνι σειρά ή τηλεταινία.

**Επεισόδιο 1ο.**Συντετριμμένη μετά τον θάνατο του συζύγου της η κυρία Ντάσγουντ, σύμφωνα με τον νόμο, χάνει το σύνολο της κινητής και ακίνητης περιουσίας του που περνά στον πρωτότοκο γιο από τον πρώτο του γάμο, προς μεγάλη ικανοποίηση της συζύγου του Φάνι. Η κυρία Ντάσγουντ και οι κόρες της αναγκάζονται να εγκαταλείψουν το σπίτι τους και να μετακομίσουν στην αγροικία του εξαδέλφου της κας Ντάσγουντ, σερ Τζον Μίντλετον, στο Ντέβονσαϊρ. Ιδιαίτερη αναστάτωση αισθάνεται η μεγαλύτερη κόρη, Έλινορ, η οποία έχει ερωτευθεί τον Έντουαρντ Φέραρς, τον ευγενικό εξάδελφο της Φάνι Ντάσγουντ.

Στο Ντέβονσαϊρ η δεύτερη κόρη της οικογένειας ανακαλύπτει ότι έχει έναν θαυμαστή, τον φίλο του σερ Τζον Μίντλετον, συνταγματάρχη Μπράντον. Πολύ σύντομα προκύπτει και αντίζηλος, ο νεαρός ερωτύλος γείτονάς τους, ο  Τζον Γουίλομπι, που σώζει τη Μάριαν από μια επικίνδυνη πτώση. Και ενώ η Έλινορ περιμένει με αγωνία την άφιξη του Έντουαρντ, η Μάριαν συνειδητοποιεί ότι έχει δύο θαυμαστές. Κι όταν ο συνταγματάρχης Μπράντον φεύγει επειγόντως, το πεδίο μένει ελεύθερο για τον Γουίλομπι.

Ο Έντουαρντ φτάνει τελικά στο Ντέβονσαϊρ, αλλά είναι τόσο ψυχρός και απόμακρος που η συμπεριφορά του προβληματίζει την Έλινορ. Όταν μαθαίνει από τη Λούσι Στιλ για τον μυστικό τους αρραβώνα η καρδιά της γίνεται χίλια κομμάτια, αλλά υπόσχεται να μην πει κουβέντα σε κανέναν.

**Επεισόδιο 2ο.** Η Μάριαν περνά δύσκολες στιγμές όταν ο Γουίλομπι της ανακοινώνει ότι αναχωρεί για το Λονδίνο και είναι αμφίβολο εάν και πότε θα επιστρέψει. Όταν η πεθερά του σερ Μίντλετον, η κυρία Τζένινγκς καλεί την Έλινορ και τη Μάριαν στο Λονδίνο, η Μάριαν αναχωρεί γεμάτη ελπίδες για τον Γουίλομπι χωρίς να έχει την παραμικρή ιδέα για όσα έχουν συμβεί. Από τον Μπράντον μαθαίνει για τη συμπεριφορά του Γουίλομπι στο παρελθόν, όταν άφησε έγκυο και εγκατέλειψε την ανιψιά του. Το σοκ είναι πολύ μεγάλο.

**ΠΕΜΠΤΗ 25/11/2021**

**18:00 «ΛΟΓΙΚΗ ΚΑΙ ΕΥΑΙΣΘΗΣΙΑ» (SENSE AND SENSIBILITY) (Ε) Κ8 GR live streaming**

**Δραματική, ρομαντική μίνι σειρά εποχής τριών επεισοδίων, που βασίζεται στο κλασικό μυθιστόρημα της Τζέιν Όστεν, παραγωγής Αγγλίας (BBC) 2008.**

**Επεισόδιο 3ο (τελευταίο).** Η Μάριαν αρρωσταίνει βαριά, ενώ η Έλινορ μαθαίνει ότι ο Έντουαρντ σκοπεύει να ανακοινώσει τον αρραβώνα του με τη Λούσι Στιλ διότι κινδυνεύει να τον αποκληρώσει η μητέρα του. Οι δύο κοπέλες αποφασίζουν να εγκαταλείψουν το Λονδίνο. Μένουν για λίγο στην κόρη της κυρίας Τζένινγκς, όπου η κατάσταση της υγείας της Μάριαν επιδεινώνεται δραματικά. Ο Μπράντον βοηθά την Έλινορ να φροντίσει την άρρωστη αδελφή της κι όταν εκείνη συνέρχεται επιστρέφουν στο Ντέβονσαϊρ προς μεγάλη ανακούφιση της μητέρας τους. Κατά τα φαινόμενα, η Έλινορ με τη Μάριαν έχουν χάσει τον Γουίλομπι και τον Έντουαρντ, καθώς και κάθε ελπίδα για το μέλλον, μέχρι τη στιγμή που απρόσμενες εξελίξεις ανατρέπουν τα πάντα.

**19:00 «ΜΕΓΑΛΕΣ ΠΡΟΣΔΟΚΙΕΣ» (GREAT EXPECTATIONS) (Ε) Κ8 GR live streaming**

**Δραματική μίνι σειρά εποχής, τριών (3) επεισοδίων, παραγωγής Αγγλίας (BBC) 2011.**

**Σκηνοθεσία:** Μπράιαν Κερκ.

**Σενάριο:** Σάρα Φελπς (βασισμένο στο ομότιτλο μυθιστόρημα του Καρόλου Ντίκενς).

**Παίζουν:**Ντάγκλας Μπουθ, Τζακ Ροθ, Τζίλιαν Άντερσον, Ρέι Γουίνστον, Ντέιβιντ Σάτσετ, Πολ Ρις, Βανέσα Κίρμπι, Μαρκ Άντι, Χάρι Λόιντ, Σον Ντούλι, Τομ Μπερκ, Πολ Ρίτερ, Σούζαν Λιντς, Κλερ Ρίσμπρουκ, Περντίτα Βικς, Φράνσις Μπάρμπερ.

Το αριστούργημα του **Καρόλου Ντίκενς,** **«Μεγάλες Προσδοκίες»,** γραμμένο το 1860 – 1861, αποτελεί την πιο σκοτεινή ερωτική ιστορία όλων των εποχών.

Το 2011, η **Σάρα Φελπς** σε μια νέα προσαρμογή του μυθιστορήματος δημιουργεί μια σειρά τριών ωριαίων επεισοδίων, παραγωγής BBC.

Στην τηλεοπτική διασκευή του έργου παρακολουθούμε το επικό ταξίδι του Πιπ απο τα παιδικά του χρόνια ώς την ενηλικίωσή του με κεντρικό άξονα τις σχέσεις του με τον τρομακτικό Μάγκουιτς, τη χειριστική δίδα Χάβισαμ και την όμορφη αλλά ψυχρή και απόμακρη Εστέλα.

Απρόσμενες αλήθειες που κρύβονται πίσω από τα φαινόμενα, καθώς και παλιά μυστικά, συνθέτουν την πλοκή και κινούν τα νήματα της ζωής των ηρώων. Ο έρωτας που μένει ανικανοποίητος, η φιλία, η μοίρα, η κοινωνική ανέλιξη, η αρρώστια, ο θάνατος, η λύτρωση, αποδίδονται με ρεαλισμό και χιούμορ, μέσα από συνταρακτικές δραματικές σκηνές αλλά και ξεκαρδιστικές κωμικές, που διαδέχονται οι μεν τις δε, δημιουργώντας μια μνημειώδη σύνθεση.

Η μίνι σειρά απέσπασε το 2012 τέσσερα Βραβεία ΕΜΜΥ για σειρά Ζώνης Υψηλής Τηλεθέασης και τρία Βραβεία BAFTA.

**Επεισόδιο 1ο.**Μια τρομακτική συνάντηση στους βάλτους μ’ έναν δραπέτη και το κάλεσμα από τη μυστηριώδη Μις Χάβισαμ αλλάζουν τη ζωή του ορφανού Πιπ για πάντα. Τολμά να πιστέψει πως θα μπορούσε να έχει ένα άλλο μέλλον, πέρα από τους βάλτους – ένα μέλλον που να συνδέεται μ’ αυτό της όμορφης Εστέλα.

**ΠΑΡΑΣΚΕΥΗ 26/11/2021**

**18:00 «ΜΕΓΑΛΕΣ ΠΡΟΣΔΟΚΙΕΣ» (GREAT EXPECTATIONS) (Ε) Κ8 GR live streaming**

**Δραματική μίνι σειρά εποχής, τριών (3) επεισοδίων, παραγωγής Αγγλίας (BBC) 2011.**

**Επεισόδιο 2ο.**Ο Πιπ αρχίζει τη νέα του ζωή σαν τζέντλεμαν στο Λονδίνο, αποκτώντας γρήγορα ακριβά γούστα και μεγάλα χρέη. Ερωτεύεται με πάθος την Εστέλα και κυκλοφορεί μαζί της στην πόλη. Καθώς πλησιάζουν τα γενέθλιά του, όπου θα κλείσει τα είκοσι ένα χρόνια, ο Πιπ περιμένει να φανερωθεί ο ευεργέτης του και οι προθέσεις του.

**Επεισόδιο 3ο (τελευταίο).**Ο Πιπ δεν θέλει καμία σχέση με τον Μάγκουιτς και σπεύδει στο αρχοντικό της  Μις Χάβισαμ, για να ξεκαθαρίσει τους λογαριασμούς μαζί της. Εκεί μαθαίνει πως μπορεί να χάσει την Εστέλα για πάντα. Πίσω στο Λονδίνο μαθαίνει ότι η ποινή του Μάγκουιτς, όταν γυρίσει πίσω από την Αυστραλία, θα είναι η κρεμάλα και ο Πιπ πρέπει να τον βοηθήσει να δραπετεύσει.

**Επίσης, την Τετάρτη 24/11 και την Πέμπτη 25/11/2021, στις 21:00 θα μεταδοθούν τα επεισόδια 1ο+2ο αντίστοιχα από την ξένη σειρά «DOCTOR FOSTER» - Α΄ ΚΥΚΛΟΣ (Ε) Κ12 GR live streaming & διαθέσιμο στο ERTFLIX**

**ΤΕΤΑΡΤΗ 24/11/2021**

**21:00 «DOCTOR FOSTER» - A΄ ΚΥΚΛΟΣ (Ε) Κ12 GR live streaming & διαθέσιμο στο ERTFLIX**

**Βραβευμένη δραματική σειρά θρίλερ, παραγωγής Αγγλίας (BBC) 2015-2017.**

**Σκηνοθεσία:**Τομ Βόγκαν, Μπρους Γκούντισον, Τζέρεμι Λόβερινγκ.

**Πρωταγωνιστούν:** Σουράν Τζόουνς, Μπέρτι Κάρβελ, Τζόντι Κόμερ, Τομ Τέιλορ, Άνταμ Τζέιμς, Βικτόρια Χάμιλτον, Σάρα Στιούαρτ, Τσέριλ Κάμπελ, Νιλ Ρόμπερτ Στουκ, Νάβιν Τσάουντρι, Ρόμπερτ Πουγκ.

**Γενική υπόθεση:** Η γιατρός Φόστερ είναι μια ικανή και αξιοσέβαστη επαγγελματίας, άνθρωπος που την εμπιστεύονται όλοι και ταυτόχρονα είναι και μια αφοσιωμένη μητέρα και σύζυγος.

Η ζωή της όλη ανατρέπεται, όταν υποψιάζεται ότι ο άντρας της έχει εξωσυζυγική σχέση. Είναι αποφασισμένη να ανακαλύψει την αλήθεια. Πόσο μακριά θα φτάσει άραγε και πόσες άλλες προδοσίες θα ανακαλύψει;

**(Α΄ Κύκλος) - Επεισόδιο 1ο.**Έξυπνη και δραστήρια η γιατρός Τζέμα Φόστερ, βλέπει τη ζωή της να ανατρέπεται όταν ανακαλύπτει ότι ο σύζυγός της κρύβει κάποιο σκοτεινό μυστικό. Η αλήθεια θα τη συντρίψει.

**ΠΕΜΠΤΗ 25/11/2021**

**21:00 «DOCTOR FOSTER» - A΄ ΚΥΚΛΟΣ (Ε) Κ12 GR live streaming & διαθέσιμο στο ERTFLIX**

**Βραβευμένη δραματική σειρά θρίλερ, παραγωγής Αγγλίας (BBC) 2015-2017.**

**(Α΄ Κύκλος) - Επεισόδιο 2ο.**Σε κατάσταση σοκ μετά τα όσα ανακαλύπτει, η Τζέμα καλείται να πάρει αποφάσεις. Η απρόσμενη επίσκεψη ενός ασθενή την αναγκάζει να βρεθεί αντιμέτωπη και με ένα επαγγελματικό δίλημμα.